RAPPORT FRA KOMMISSIONEN TIL EUROPA-PARLAMENTET OG RÅDET

i henhold til artikel 77 i tjenestemandsvedtægten

Retsgrundlag

I henhold til artikel 77 i tjenestemandsvedtægten, senest ændret i 2013 , vurderes den pensionsberettigende alder hvert femte år med start den 1. januar 2014 på grundlag af en rapport, som Kommissionen forelægger Europa-Parlamentet og Rådet. Rapporten skal navnlig undersøge udviklingen i den pensionsberettigende alder for offentligt ansatte i medlemsstaterne og udviklingen i levealderen for tjenestemænd i institutionerne.

Medlovgiverne besluttede også, at Kommissionen, hvor det er relevant, skal fremsætte forslag om ændring af den pensionsberettigende alder i overensstemmelse med konklusionerne i denne rapport og under særlig hensyntagen til udviklingen i medlemsstaterne.

Denne rapport gennemfører ovennævnte bestemmelse, idet den navnlig undersøger udviklingen i den pensionsberettigende alder for de offentligt ansatte i medlemsstaterne og udviklingen i levealderen for tjenestemænd i institutionerne mellem 2014 og 2018.

1.Rapportens anvendelsesområde

I henhold til artikel 77 i tjenestemandsvedtægten skal udviklingen i den pensionsberettigende alder for de offentligt ansatte i medlemsstaterne og udviklingen i levealderen for tjenestemænd i institutionerne vurderes hvert femte år, hvorved der fastsættes en femårig referenceperiode for denne rapport mellem den 1. januar 2014 og den 31. december 2018.

Medlovgiverne fastlagde et materielt anvendelsesområde, der omfatter både udviklingen i den pensionsberettigende alder for de offentlige ansatte i medlemsstaterne og udviklingen i levealderen for tjenestemænd i institutionerne. Det blev endvidere præciseret, at Kommissionen, når den vurderer muligheden for at ændre den pensionsberettigende alder, bør være særlig opmærksom på udviklingen i medlemsstaterne.

Som følge af Det Forenede Kongeriges udtræden af Den Europæiske Union pr. 1. februar 2020 indberettes der ingen data for Det Forenede Kongerige. Den analyse, der foretages i denne rapport, vil således danne grundlag for fremtidige foranstaltninger. Selv om det fuldt ud anerkendes, at Det Forenede Kongerige var en medlemsstat i referenceperioden, forekommer det derfor ikke hensigtsmæssigt på nuværende tidspunkt at medtage data om situationen i Det Forenede Kongerige.

2.Baggrundsoplysninger

2.1.Indsamling af data

Eurostat anmodede eksperter fra medlemsstaterne om at indsende årlige data inden for rammerne af arbejdsgruppen vedrørende tjenestemandsvedtægtens artikel 83. Denne har kompetence til at behandle ethvert spørgsmål vedrørende metoden til gennemførelse af bilag XII til tjenestemandsvedtægten i samarbejde med Eurostat.

For at opfylde sin rapporteringsforpligtelse og i overensstemmelse med artikel 4, stk. 3, i traktaten om Den Europæiske Union anmodede Europa-Kommissionen medlemsstaternes delegerede i artikel 83-arbejdsgruppen om inden udgangen af 2019 at fremlægge data om deres respektive pensionsordninger for offentligt ansatte og bekræfte pålideligheden heraf. Disse vedrørte navnlig den gældende pensionsberettigende alder i referenceperioden og andre regler for pensionsordningernes funktion.

2.2.Metodologiske aspekter

Det er kun i et vist omfang muligt at sammenligne pensionsydelser mellem medlemsstaterne, da der er strukturelle forskelle mellem pensionsordninger. Det bør navnlig bemærkes, at ordningerne for tjenestemænd i medlemsstaternes centraladministrationer muligvis ikke omfatter de samme populationer, dvs. at ordningerne i medlemsstaterne omfatter enten tjenestemænd i centraladministrationen, alle ansatte i den offentlige sektor eller hele den erhvervsaktive befolkning, herunder tjenestemænd i centraladministrationen.

Desuden er nogle nationale ordninger løbende finansierede pensionssystemer (dvs. hvor pensionsbidragene fra de erhvervsaktive omfordeles til dem, der er gået på pension) i modsætning til dem, hvor arbejdstagerne bidrager til deres egne fremtidige pensioner. I visse nationale ordninger kan pensionsalderen endvidere tage hensyn til kønsbestemte forskelle.

Som bekræftet i EU-domstolenes retspraksis er pensionsordningen for EU-tjenestemænd en teoretisk (virtuel) ydelsesdefineret fond, hvor de ansattes bidrag finansierer de bidragydendes fremtidige pensioner. Bidragene dækker reelt omkostningerne til de pensionsrettigheder, der er erhvervet i et givet år, og er på ingen måde knyttet til dette års pensionsudgifter.

2.3.Fastsættelse af den normale pensionsberettigende alder